กรมอนามัย ห่วงเด็กไม่กินอาหารเช้า เสี่ยงน้ำตาลในเลือดต่ำ แนะ 5 เมนู เติมพลังสมอง
นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า ช่วงเปิดเทอม บางครอบครัวผู้ปกครองจำเป็นต้องรีบออกจากบ้านแต่เช้า จนทำให้ไม่มีเวลาเตรียมอาหารเช้าสำหรับลูก ซึ่งเด็กที่ไม่ได้กินอาหารเช้าเป็นประจำจะส่งผลต่อการเรียนและสุขภาพ เนื่องจากช่วงอาหารเย็นจนถึงช่วงเช้าร่างกายจะเผาผลาญอาหารตลอดเวลาหากร่างกายไม่ได้รับอาหารมื้อเช้า จะทำให้ปริมาณน้ำตาลในเลือดลดต่ำลง ส่งผลให้อ่อนเพลีย อาจถึงขั้นหน้ามืดเป็นลมได้ กรมอนามัยจึงแนะนำ 5 เมนูอาหารเช้าสำหรับเด็ก ที่ทำได้ง่าย รวดเร็ว ได้สารอาหารครบหมู่คือ  เมนูข้าวกล้อง ฟักทองผัดไข่ และแตงโม อุดมด้วยวิตามินเอ บำรุงสายตา มีลูทีน ซีแซนทีน ป้องกันการเสื่อมของจอประสาทตา เมนูข้าวสวย ต้มเลือดหมู ใส่หมูสับ ตับหมู ใบตำลึง และส้ม มีธาตุเหล็กช่วยสร้างเม็ดเลือดแดง ป้องกันโรคโลหิตจาง กินคู่ผลไม้มีวิตามินซี ช่วยในการดูดซึมธาตุเหล็กให้ดียิ่งขึ้น  เมนูแซนวิชขนมปังโฮลวีททูน่าสลัดไข่ อุดมด้วยใยอาหาร โปรตีน กรดไขมันโอเมก้า-3 ช่วยบำรุงสมอง เมนูโจ๊กหมูสับใส่ไข่ กับนม อุดมด้วยวิตามินอีและแกมมาออริซานอล เป็นสารแอนตี้ออกซิแดนต์ และเมนูข้าวผัดไก่ ต้มจืดไข่น้ำสาหร่าย แอปเปิล มีโปรตีนสูง มีไอโอดีนซึ่งจำเป็นอย่างมากต่อการพัฒนาสติปัญญาและร่างกาย